Мастер-класс
“Заманча дәресне проекташтыру”
Гибасева Эльмира Мансуровна,
Апас муниципаль районы Биеш урта гомуми белем бирү мәктәбенең
 татар теле һәм әдәбияты укытучысы
Максат: яңа белемнәрне “ачу” дәресенең кайсы этабында, нинди ысуллар ярдәмендә укучыларның эшчәнлеге идарә итә алуы турында күзаллау булдыру. 
Исәнмесез, хәерле көн,  хезмәттәшләрем. Мин сезне « Заманча дәресне проектлаштыру дип аталган осталык сәгатендә, ягъни мастер-класста катнашырга чакырам. 
Хөрмәтле коллегалар, стандартта заман укытучысына яңа таләпләр куела, бу исә дәрескә дә йогынты ясый.  Игътибарыгызга күренекле педагог Конаржевский фикерен китерәсем килә: “Укыту-тәрбия процессы дәрес белән башлана, дәрес белән бетә. Мәктәптәге калган чаралар шул дәрестә алган белемнәрне тулыландыралар гына.” Димәк, дәресне дөрес итеп оештыру бик мөһим. 
Сезгә “ми штурмы” дип аталган бирем тәкъдим итәм. Фикерне дәвам итәргә кирәк.
-Дәрес ул...
Дәрес- мәктәптә укыту-тәрбия процессын оештыруның төп формасы,укытучы һәм укучыларның бердәм эзлекле эшләве.
-Хәзерге заман таләпләренә җавап бирә торган дәрес нинди булырга тиеш? Аны проектлаштырганда укытучыга нәрсәләргә игътибар итү сорала?

- Ул бүгенге вакыт өчен актуаль, нәтиҗәле һәм максатчан булырга; 
- Проблемалы һəм үстерелешле булырга;

- Ууниверсаль уку гамəллəрен, шəхескə һəм предметка караган компетеницялəрне формалаштыруга юнəлтелергə 
- Бала, ата-ана, җәмгыять, дәүләт кызыксынуы белән турыдан-туры бәйләнештә булуы шарт. 
Мондый дәрестә беренче урында – кабул ителгән дәрес структурасына  формаль иярү түгел, ә балаларның мөстәкыйль эшчәнлеген оештыру. Бу очракта укытучы оештыручы, координатор, консультант ролендә.
	Позиция
	ФДББС таләпләренә нигезләнеп төзелгән укытучы эшчәнлеге

	Дәрескә әзерлек
	дәреснең планы сценарий рәвешендә; укытучыга 60% кадәр ирек бирелә; дәрес вакытында укытучы дәреслеккә, методик рекомендацияләргә, интернет ресурсларга һәм хезмәттәшләренең материалларына мөрәҗәгать итә, шул рәвешле, тәҗрибә арта

	Дәреснең төп этаплары
	Аңлату дәреснең 20-30 %, ныгыту 5-10% ала, ә күпчелек өлеше мөстәкыйль эшчәнлеккә бирелә

	Укытучының дәрескә куйган максаты
	укучыларның эзләнү, материал туплау, уку бурычын дөрес билгеләү эшен оештыру

	Укучыларның эшчәнлеге
	Анализла, дәлиллә, чагыштыр, символ аша билгелә, схемасын яисә моделен төзе, гомумиләштер, уйла, тап, үзгәрт һ.б.


Хөрмәтле коллегалар! ФДББС нигезенә системалы-эшчәнлекле якын килү һәм универсаль  гамәлләре салынган. 
Шушы юнәлеш кысаларында 4 дәрес төре кулланыла: 
1.Яңа белемнәрне “ачу” дәресе ( уроки «открытия» нового знания);

2. Рефлексия дәресе (урок рефлексии);

3. Үстерелешле тикшерү дәресе. (Урок развивающего контроля);
4.Белемнәрне гомумиләштерү һәм системалаштыру дәресе . (Уроки общеметодологической направленности  (систематизации знаний). 
Системалы-эшчәнлекле системаның база нигезе – яңа белем “ачу” дәресе. Ул нинди эчтәлектән гыйбарәт соң?  Бу дәрестә укытучының укучы эшчәнлеге белән ничек идарә итә алуын  7 сыйныфның татар төркеме өчен төзелгән “ Кисәкчәләр турында төшенчә. Кисәкчәләрнең төркемчәләре” темасы мисалында карап китәрбез.

Дәрескә ике максат куела:
Эшчәнлек максаты (деятельностная):: укучыларда яңа эшчәнлек алымнарына мөстәкыйль рәвештә өйрәнү күнекмәсе формалаштыру. алгортим төзү,  күзәтү, анализ, дәреслек белән эшләү. 

Дәреснең эчтәлеге буенча (содержательная):  кисәкчәләр , аларның мәгънәләрен аңлау аша төркемчәләре турында  яңа белемнәр формалаштыру. 
Яңа белем “ачу” дәресе структурасы: 
1)      Уку эшчәнлегенә мотивация булдыру (1-2 мин);

2)      Белемнәрне актуальләштерү  (5-6 мин);
3)      Уку эшчәнлегендәге авырлыкны билгеләү (2-3 мин);
4)      Уку эшчәнлегендәге авырлыктан чыгу проектын төзү (5-6 мин);
5)      Төзелгән проектны тормышка ашыру (4-5 мин);
6)      Тышкы сөйләмдә беренчел ныгыту. (4-5 мин);
7)      Мөстәкыйль эш һәм эталон буенча  тикшерү (4-5 мин);
8)     Яңа белемнәрне үзләштерелгән белем системасына кушу һәм     кабатлау (4-5 мин);
9)      Уку эшчәнлегенә рефлексия (2-3 мин).
 Дәреснең һәр этабында универсаль уку гамәлләрен формалаштыруга тиешле игътибар бирелеп барылырга тиеш.
 1 этап. Уку эшчәнлегенә мотивация булдыру.
Максаты: укыучыларны төп эшчәнлеккә җәлеп итү. Сыйныфта уңай эмоциональ атмосфера булдыру. 
Эш алымнары: укытучының изге теләкләре,  девиз, мәкаль,әйтем, афоризм,эпиграф эпиграф белән таныштыру юлы белән әңгәмә кору.  
Укытучы. Исәнмесез, укучылар. Сезне татар теле дәресендә  күрүемә  бик шатмын! Эшлекле дәрес, күңелле дәрес булсын ул.Тактада язылган мәкальгә игътибар итегез  әле. Сез аның мәгънәсен ничек аңлыйсыз?
Дөнья яктыра көн белән,

Адәм яктыра белем белән.

Укучы. Минем фикеремчә, бу мәкаль безне белем алырга өнди.Көн үзенең яктысы белән матур булса, кешене тормышта белем бизи. Киләчәк тормышыбыз матур булсын өчен, күп укырга, тырышырга  кирәк. 
Укучы.........
Укытучы. Укучылар, менә бу мәкаль сезнең тормыш девизы булсын. Белем алу  җиңел эш түгел. Чын бәхетне бирә тик гыйлем генә, баш иярләр һәрвакыт белемлегә. Укучылар, ә сез белем алырга әзерме?
Укучылар. Әзер.

2 этап. Белемнәрне актуальләштерү. 
Максат: бүгенге темага нигез булырлык итеп, үтелгәнне кабатлау, укучыларга авыр тоелган урыннарны ачыклау. 
Эш алымнары:өлге буенча 3дәрәҗәдә бирелгән өй эшләрен тикшерү, үзләштерелгән белемнәрнең гомуми дәрәҗәсен ачыклау максатыннан укучыларның җанлы диалогын оештыру .
Кайбер укучыларның эталоннары экранда күрсәтелсә, икенчеләренең парта өстендә ята, ә иҗади эш булса, бу балалар уңышлы  эшләрне сайлап алып, класс алдында чыгыш ясыйлар. Башка укучылар анализга әзерләнәләр. Соңыннан  өй эшләрендә җибәрелгән хаталарны ачыклыйлар.
Аннан соң парталары өстендә яткан  бәяләү карточкаларында 2 этап буенча белемнәрен бәялиләр.
3 этап. Уку эшчәнлегендәге авырлыкны билгеләү.
Максат: авырлыкларны ачыклау (Ни өчен шундый сорау килеп туды? Без әле нәрсәне белмибез?)
Укытучы.Тактада сүзләр язылган. Аларның кайсы сүз төркеменә кергәнлеген билгеләп,таблицага тутырыгыз.

                     Кебек,  ләкин, гына, таба, гүя, ләбаса

	Теркәгеч
	Бәйлек 
	Кисәкчә

	....
	....
	...


Укытучы. Экрандагы эталон  буенча эшегезне тикшерегез.

Эталон №3

	Теркәгеч
	Бәйлек 
	Кисәкчә

	Ләкин
	Кебек,
	Гына

	Чөнки
	таба
	Ләбаса


Укытучы.Бу биремне үтәү сездә авырлык тудырдымы, укучылар?

Укучы. Әйе, гына, ләбаса сүзләренең  сүз төркемнәрен билгели алмадык. 

Укытучы. Ни өчен?

Укучы. Безнең кисәкчә буенча белемнәребез юк. 

 4 этап.Уку эшчәнлегендәге авырлыктан чыгу проектын төзү. 
Максат: тема, максатларны  билгеләү.
Үзара аралашу процессында укучылар  дәреснең темасын хәл итәләр,           максат куялар,    эшчәнлек ысулын сайлыйлар.
Укытучы. Димәк, дәресебезнең темасы ничек була?

Укучы. Кисәкчәләр.

Укытучы.Дөрес, укучылар. Бүгенге дәрестә кисәкчәләрнең төркемчәләре белән дә танышачакбыз (теманы дәфтәргә язу).

Укытучы. Дәресебезнең максаты нинди була соң?

Укучы. Кисәкчәләрне башка сүз төркемнәреннән аера һәм таный белергә өйрәнергә, төркемчәләрен билгели белергә тиешбез. 
Укытучы.  Бу теманы өйрәнүдә нинди методны кулланырга тәкъдим итәсез?
Укучы. Дәреслек белән эшләү.

  5 этап.  Төзелгән проектны тормышка ашыру.
Максат: планны тормышка ашыру  юлларын бергәләп эзләү.
Эш төрләре: төрле фикерләр тудырган, проблеманы хәл итүгә юнәлтелгән әңгәмә, төркемләп эшләү.

Укучылар дәреслектәге кагыйдә белән танышалар, нәрсә белгәннәре турында  төркемнәргә берләшеп алгоритм төзиләр һәм бер-берләренә тәкъдим итәләр. Дәрестә кулланылачак иң яхшы алгоритмны сайлап алганнан соң телдән күнегү эшләү таләп ителә.

Төзелгән алгоритм өчен белемнәрне бәялибез!
   6 этап. Тышкы сөйләмдә беренчел ныгыту. Телдән эш!
Максат: бергәләп, чиратлап яңа белемнәрне телдән кабатлау, ныгыту.
Эш төрләре: фронталь эш, парлы эш,төркемнәрдә эш.

Дәреслектән күнегүләр, карточка белән, рәсемнәр буенча эш телдән башкаралар.

Укытучы. Укучылар, эшебезне дәвам итәбез. Экрандагы җөмләләрне  укыйсыз һәм кисәкчәләрне табып,  төркемчәләрен билгелисез (фронталь эш).
	1.Илләр күп ул, җирләр күп ул... 

Ә гомерләр һәркемнең берәү генә!    ( Р.Фәйзуллин).
2. Тел – ананың балага иң кадерле бүләге. (мәкаль)

......


Укучы. Илләр күп ул, җирләр күп ул... Ә гомерләр һәркемнең берәү генә (чикләү).

Укучы. Тел – ананың балага иң кадерле бүләге. (көчәйтү).

.....
Укытучы. Хәзер парлап  карточка №1  буенча эшлибез. 

Бирем:Телефоннан сөйләшү кагыйдәләрен укы, кисәкчәләрне табып, төркемчәләрнең дөреслеген билгелә, күршеңә аңлат. Аннан  соң эталон буенча тикшер.

	Җөмләләр
	Кисәкчә төркемчәләре

	Телефоннан кемгә һәм ни өчен шалтыратуыңны җентекләп уйлап бетергәч кенә  сөйләш.
	көчәйткеч

	Бик кирәк булмаганда, соң шалтыратырга  һич ярамый.
	үтенү


                                                           Эталон № 4

	Телефоннан кемгә һәм ни өчен шалтыратуыңны җентекләп уйлап бетергәч кенә сөйләш.
	Кенә – чикләү 

	Бик кирәк булмаганда, соң шалтыратырга  һич ярамый.
	Һич- инкяр итү


Укытучы.Укучылар, кемнәр бу күнегүне хатасыз үтәде? Нинди авырлыклар белән очраштыгыз?

Укучылар анализы.......

Укытучы. Ә хәзер белемнәрегезне ныгыту максатыннан төркемнәрдә  эшләп алабыз. Укучылар, бер-берегезне контрольдә тотыгыз, кирәк чакта ярдәм итегез.

Бирем: бирелгән рәсемнәр буенча кисәкчәләрне  кертеп җөмләләр төзегез. 
1 нче төркемгә

( Укытучының  укучыларның  үзара сөйләшкәннәрен тыңлавы)

Укучы. Йөгерү- сәламәтлеккә файда китерә ич. Ич-раслау кисәкчәсе.
Укучы. Бераз гына көтеп торчы, кояшкаем, дәресемне тәмам итим. Гына- чикләү, -чы-үтенү кисәкчәләре.

Белемнәрне бәялибез!
7 этап.  Мөстәкыйль эш һәм эталон буенча  тикшерү. Язмача эш!

Максат: авырлык туган урыннарны билгеләү, хаталарны кисәтү юлларын ачыклау, 

һәр укучыны теманы аңлавына, күнегүләр башкара алуына ышандыру.
Эш төрләре: Бу этапта эш индивидуаль формада оештырыла. Укучылар яңа тип биремнәрне мөстәкыйль эшлиләр, үрнәк буенча тикшерәләр, хаталарын төзәтәләр, кыенлык тудырган урыннарны билгелиләр:

Укытучының максаты – һәр укучы эшчәнлегендә уңыш ситуациясен  тудыру.
Укытучы.Укучылар,ә хәзер сез мөстәкыйль эшләргә әзерме? 

Укучы. Әйе. 

Укытучы.  Карточканы  № 2 ачыгыз. Биремен укып,язмача эшли башлагыз.

	Нокталар урынына тиешле теркәгечләр, кисәкчәләр куеп күчереп языгыз. Җәя эчендә төркемчәләрен билгеләгез. 
... кеше, ут-ялкын эчендә калып, киеменә ут капса, аңа тиз ... салкын су сибәргә, ... өстенә пальто ... нинди дә булса башка әйбер капларга кирәк. Терәк сүзләр: кенә, яисә, генә, яки, әгәр, гына, әмма, ә, һич.


Укытучы.  Укучылар, дәфтәләрегез белән алмашып,  эталон буенча   бер- берегезнең эшен бәяләгез.

	Эталон №5

Әгәр  (ияртүче теркәгеч) кеше, ут-ялкын эчендә калып, киеменә ут капса, аңа тиз  генә (чикләү кисәкчәсе)  салкын су сибәргә,  ә (каршы куючы теркәгеч) өстенә пальто яисә (бүлүче теркәгеч)  нинди дә булса башка әйбер капларга кирәк. 


         Белемнәрне бәялибез! 

 8 этап. Яңа белемнәрне үзләштерелгән белем системасына кушу һәм     кабатлау.

Максат: үзләштерелгән белемнәр буенча нәтиҗә ясау.
- Яңа белемнәрне куллану чикләре ачыклана, ярым иҗади         биремнәр башкарыла. Нәтиҗәдә өйрәнелгән нормалар буенча аң эшчәнлеге автоматлаштырыла һәм алда өйрәнеләчәк яңа материалга җирлек тудырыла.
9 нчы этап. Рефлексия.
Максат: укучыларның үз укыу эшчәнлеген, сәләтләрен дөрес бәяләү, башкаларның эшчәнлеген күрә һәм дөрес анализлый белүе

Укытучы. Укучылар, без бүген нинди тема өйрәндек? Дәрес башында куйган максатларыбызга ирештекме?

......

Укытучы. Күз алдыгызга китерегез:сезнең сыйныфташыгыз авырып дәрескә килмәде. Икенче дәрестә сез аңа бу теманы ничек аңлатыр идегез?

......

Укытучы. Бик яхшы, укучылар.Ә хәзер үзбәя карточкаларын җыябыз. Билгеләрегезне карточкадагы үзбәягездән, дәфтәрләрегездәге эшләрегезне исәпкә алып, электрон журналга куячакмын. 

Өй эшен язып алыгыз.
1. 338 нче күнегү,160 бит;

2. Әдәбият дәреслегеннән кисәкчәләрнең һәр төркемчәсенә  җөмләләр язып алырга;

3. Кисәкчәләрне кулланып, “Су анасына ничек ярдәм итәргә? темасына   кечкенә күләмле хикәя төзеп язырга.
Укытучы.Дәрестә яхшы эшләвегез өчен рәхмәт, укучылар.

Өй эше, ФДББС да таләп ителгәнчә, катлаулыгы ягыннан 3 дәрәҗәдә бирелә һәм сайлап алу мөмкинлеге күздә тотыла. Балалар үзләре карар кабул итәргә һәм сайлаган эшне мөстәкыйль рәвештә эшләргә тиеш булалар.

Димәк, укытучы традицион рәвештә белем бирүне генә түгел, ул- җитәкче, оештыручы, киңәшче, дус. Укучы исә дәрестә актив роль уйный, ул уку-танып белү эшчәнлегенә максат куя һәм аңа ирешергә тырыша, дәреснең эш планын төзүдә катнаша һәм нәтиҗәлеген бәяли, яна белемнәрне укытучы җитәкчелегендә мөстәкыйль үзләштерә, сораулар бирә, кызыксына, үз фикерен ачык белдерә. Боларның барысы да укучыларның белем алуда шәхескә бәйле, метапредмет һәм предмет нәтиҗәләренә ирешүгә һәм универсаль уку гамәлләрен формалаштыруга хезмәт итә.

Уңышлы дәрес кагыйдәләре:

 укучыны бүлдермичә, аңа үз фикерен әйтеп бетерергә мөмкинлек бирү; параллель диалогларны булдырмау; 

укучыларга фикер йөртү өчен азык биреп тору; 

бирелгән сорауларны җавапсыз калдырмау; 

дәрестә фикер алышуны кул күтәрмичә генә алып бару; 

билге куйганда укучының эшчәнлеген мактарга, ә укучыны үзен түгел; билгене гадел куярга тырышырга, гаделсезлек, белгәнебезчә, конфликт тудыра.

Шулай итеп, федераль дәүләт белем стандартлары таләбе укытучыга татар теле һәм әдәбияты дәресләрен оештыруда комплекслы караш булдырырга ярдәм итә, иҗади эзләнүләргә юл ача, укучыны шәхес буларак үстерергә, укытуны тормышка якынайтырга булыша

Хөрмәтле коллегалар, игътибарыгыз өчен рәхмәт! Миңа сезнең белән эшләве бик рәхәт булды! Сезгә гаилә бәхете, сәламәтлек, шатлык-куанычлар телим.
